«Папэ, мамэ, сэ — унагъуэ зэкъуэтщ!»
ЦIыхубзхэм я дунейпсо махуэшхуэр щагъэлъапIэ гъатхэпэм и 8-м ирихьэлIэу КъБР-м щыIэ МВД-м и ГИБДД-м и Гъуэгу-плъыр къулыкъум и батальон щхьэхуэм «Папэ, мамэ, сэ — унагъуэ зэкъуэтщ!» конкурс щекIуэкIащ. Абы хэтащ дэтхэнэми цIыхуиплI зыхыхьэ гупи 4.
Зэпеуэм хэтахэм я дежкIэ ар тынштэкъым. ЦIы-хухъухэм пщэфIапIэм я зэфIэкI щагъэлъэгъуащ, дакъикъэрэ ныкъуэм цIыхубзхэм яхуэгъэза псалъэ гуапэ нэхъыбэ ятхри, усакIуэ къалэныр зыхащIащ, япхъу цIыкIухэм я щхьэцхэр хузэщIакъуэри, школым «ягъэкIуащ».
А зэманым цIыхубзхэри къакIэрыхуакъым цIыхухъухэм: пщэфIапIэм абыхэм хадэхэкIхэм гъуэгу дамыгъэхэр къыщыхащIыкIащ, мастэкъуаншэхэмрэ егъэубыдхэмрэ къагъэсэбэпу хъыджэбз цIыкIухэм газетхэм пщыхьэщхьэ бостей къыхухащIыкIащ.
НыбжьыщIэхэри жыджэращ: щIалэхэм къэпщытакIуэм хэтхэм я упщIэхэм жэуап иратурэ Гъуэгум зэрыщызекIуэ хабзэм зэрыхащIыкIыр къагъэлъэгъуащ, хъыджэбзхэм я анэхэм я сурэтхэр ящIащ.
ТекIуахэм дипломхэмрэ саугъэтхэмрэ иратащ. Махуэшхуэ зэхыхьэр, зэпеуэм хэта дэтхэнэми игъэхьэзыра тортхэмкIэ гъэнщIа IэнэмкIэ зэхуащIыжащ.
Зыгъэхьэзырар Уэрдокъуэ Ланэщ.
